DA Den Europæiske Unions Tidende CE 78/915

(2004/C 78 E/0967)

SKRIFTLIG FORESPØRGSEL E-0024/04

af Avril Doyle (PPE-DE) til Kommissionen

(20. januar 2004)

Om: Finansiel støtte til en organisation, der fremmer handicappedes autonomi

Nu hvor 2003, det europæiske handicapår, nærmer sig sin afslutning, kan Kommissionen da give oplysninger om eventuelle kilder til finansiering af en europæisk paraplyorganisation (ENIL, European Network on Independent Living), som repræsenterer og fremmer handicappedes eller bevægelseshæmmedes interesser?

Ud over at gennemføre informationskampagner og tilvejebringe støttesystemer for de pågældende personer ville organisationen tackle grundlæggende behov for infrastrukturer, der er nødvendige for et selvstændigt og uafhængigt liv. Ligebehandling og styrkelse af aktionsmidlerne ville være hjørnestenene i den pågældende bevægelse med vægt på selvhjælp gennem driften af associerede netværk af personer, der lever et selvstændigt og uafhængigt liv, hvilket ville gøre det muligt at maksimere ekspertisen og ressourcerne på dette område i hele Fællesskabet.

Svar afgivet på Kommissionens vegne af Anna Diamantopoulou

(9. februar 2004)

Ifølge finansordningen for de europæiske institutioner (1) skal al fællesskabsfinansiering bevilges gennem fuldstændigt åbne og gennemsigtige procedurer.

For eksempel fastslår artikel 109 og 110 i den nye finansforordning tydeligt at:

— Tilskud ydes under overholdelse af principperne om klarhed og åbenhed, ligebehandling og samfinansiering og kan ikke kumuleres eller ydes med tilbagevirkende kraft.

— Bortset fra bistand i krisesituationer og humanitære bistandsforanstaltninger anføres tilskud i et årligt program, der offentliggøres i regnskabsårets begyndelse.

Dette arbejdsprogram gennemføres ved indkaldelse af forslag, undtagen i hastende og behørigt begrundede undtagelsestilfælde, eller hvis modtageren er af en sådan beskaffenhed, at der ikke er anden mulighed i forbindelse med en bestemt foranstaltning.

— Alle tilskud, der ydes i løbet af et regnskabsår, offentliggøres årligt under overholdelse af fortroligheds-og sikkerhedskrav.

Som følge deraf offentliggøres alle udbud og forslagsindkaldelser på internettet i overensstemmelse med de nye finansielle procedurer og er tilgængelige på Europa-webstedet og/eller på tematiske (dvs. Uddannelse og Kultur, Beskæftigelse, Sociale Anliggender og Arbejdsmarkedsforhold, Informationssamfundet) web-steder fra hvert generaldirektorat.

På disse websteder findes alle oplysninger om finansieringsmuligheder gennem diverse aktioner til fordel for handicappede, som er finansieret under Fællesskabets forskellige programmer, aktioner eller projekter.

Der er mulighed for online at konsultere Generaldirektoratet for Beskæftigelse, Sociale Anliggender og Arbejdsmarkedsforholds websted på følgende adresse: (http://europa.eu.int/comm/dgs/employment_social/ index_en.htm).

I den tematiske afdeling »calls for tender & proposals« (udbud og forslagsindkaldelser) kan specifikke oplysninger vedrørende budgetbevilling inden for rammerne af programmet til bekæmpelse af forskelsbehandling (indkaldelse af projekter til støtte af ikke-statslige organisationer på EU-niveau) og den nye budgetpost, som Parlamentet for nylig vedtog, (pilotprojekter om integrering af handicapspørgsmål: opfølgning på Det Europæiske Handicapår 2003) let findes.

(1) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, EFT L 248 af 16.9.2002.